寄答晁百谷元歸
作者：趙蕃
朝代：宋

paragraphs: 嗟我與君爲近親，向來未識但有聞。
維夏臨川省伯父，時君束書寄荒村。
豈知邂逅宜春郡，皎如玉樹相輝映。
品題舊熟大參文，諸公所作皆傳信。
探懷贈我一紙詩，功名慷慨真男兒。
我衰怕作此硬語，君言水漲方東之。
外家自有文章種，國朝名家居伯仲。
只今人物未厭多，屬君勉矣加研磨。